கையில் ஒரு சாக்கை எடுத்துக்கொண்டு வெளியே சுற்றுவதை ரகுநாத் வழக்கமாக வைத்திருக்கிறார். ஏதாவது ஒரு செடி தண்ணீர் இல்லாமல் வாடியிருந்தாலும், அதைப் பத்திரமாக எடுத்துவந்து தனது தோட்டத்தில் இயற்கை உரமிட்டு செழிக்க வைத்து விடுகிறார். "வாடிப்போன செடியைப் பார்த்தா எனக்கு மனசு கேட்காது. அதே செடியை செழிப்பா வளர்த்ததும் கிடைக்கிற சந்தோசத்துக்கு அளவே இல்லைங்க. நான் ஏன் இலவசமா மரக்கன்று தர்றேன்னா... மரம் வளர்க்கறதோட அருமையை மத்தவங்களும் தெரிஞ்சுக்கனும்னு தான். இயற்கை அன்னைக்கு நாம திரும்ப செலுத்த வேண்டிய நன்றிக் கடன் இது. மனுசங்க பாதி பேருக்கு மரங்களோட உண்மையான மதிப்பு தெரியறதில்லை. ஒரேயொரு தடவ அந்த மதிப்பு தெரிஞ்சதுன்னா, அதுக்கப்புறம் பார்க்குற இடத்துலல்லாம் செடி நட ஆரம்பிச்சிருவாங்க" என ஆணித்தரமாகப் பேசுகிறார் ரகுநாத்.